Departement monitor Beitbrug-situasieBetogings by die Beitbrug-grenspos op 1 Julie 2016 (Foto: ANA) “Ons bevestig die grenspos is oop en daar is geen verdere voorvalle aangemeld nie,” het die departement in ŉ verklaring gesê. “Ons werk saam met die Suid-Afrikaanse Polisiediens (SAPD) en die Suid-Afrikaanse Inkomstediens (SAID) en sal die ontwikkelings fyn dophou om seker te maak reisigers kan gemaklik van die grenspos gebruik maak.” Maroela Media het vroeër berig die Beitbrug-grenspos was Vrydagmiddag stil ná die gemeenskap in Messina en ŉ paar plaaslike winkeleienaars teen nuwe maatreëls deur die Zimbabwiese regering betoog het. Die Zimbabwiese regering beperk die invoer van goedere van Suid-Afrika. Kol Ronel Otto, woordvoerder van die polisie, het gesê die betoging was vreedsaam. “Dit was ŉ vreedsame betoging. Daar is nie enige bande aan die brand gesteek of eiendom beskadig nie,” het sy gesê. Otto het Saterdag aan Maroela Media bevestig foto’s en berigte van geboue wat aan die brand gesteek is, het aan die Zimbabwiese kant van die grens plaasgevind. Die departement het ook bevestig die gewelddadige betogings was aan die Zimbabwiese kant van die grenspos en nie op die grens soos berig word nie. Betogers het Vrydag ŉ gedeelte van ŉ skuur by die grenspos aan die brand gesteek en die grenspos moes vir ŉ wyle gesluit word. Die situasie het daagliks vererger sedert die Zimbabwiese regering ongeveer ŉ week gelede ŉ verbod geplaas het op die invoer van goedere. Oorgrenshandelaars het verlede week by die grenspos betoog toe die Zimbabwiese inkomsteowerheid (Zimra) goedere begin konfiskeer het voor die amptelike verbod ingetree het. ŉ Personeellid van Zimra het gesê twee pakhuise wat die inkomsteinvorderaar gebruik het, is aan die brand gesteek. ŉ Polisiebeampte se huis en ŉ polisievoertuig is ook met klippe bestook. “Hulle het die polisiebeampte se huis met klippe bestook omdat hy glo ‘moeilik’ was by die grens. Hulle voer aan hy het elke keer hul goedere gekonfiskeer wanneer hulle van Suid-Afrika af die grens oorgesteek het,” het die werknemer gesê. Meer as 30 motors is ook aan die brand gesteek en die dorp se groot paaie is met klippe en bande, wat aan die brand gesteek is, versper. Polisiebeamptes het traangas gebruik om die skare te laat verdaag. Volgens bronne in die grensdorp is swaar gewapende soldate ontplooi om die polisie by te staan. Nog ŉ bron het gesê die toneel lyk soos ŉ oorlogsone, terwyl die betogers teen die polisie in opstand gekom het. Die regering het verlede week ŉ statutêre instrument afgekondig wat ŉ verbod plaas op die invoer van meeste goedere en oorgrenshandelaars sit sonder werk. Die Beitbrug-oorgrensvervoervereniging het in ŉ verklaring gesê die polisie het geweier om die betoging goed te keur. “Die polisie in Beitbrug het geweier om ŉ betoging deur die inwoners goed te keur ná ŉ verbod geplaas is op ŉ reeks goedere waaronder kruideniersware en boumateriaal sonder permitte,” het Tapiwa Tabheni, woordvoerder van die vereniging, gesê. “Inwoners het twee dae gelede vergader en besluit om die strate in te vaar om hul woede te wys teen dié besluit deur die regering. Duisende gesinne sal waarskynlik sonder enige inkomste sit, aangesien oorlewing in die dorp afhang van oorgrensaktiwiteit. Die inwoners het besluit om die polisie teen te staan en met die betogings voort te gaan.” Sandile Memela, woordvoerder van die SAID, het bevestig ŉ groep Suid-Afrikaanse handelaars het by die Beitbrug-grenspos betoog. “Daar was ŉ vyf uur lange blokkade tussen 09:00 en 13:00 wat die verkeer tot ŉ stilstand gedwing het,” het hy gesê. Memela het ook bevestig die kwessie is opgelos toe die SAID, SAPD en die departement van binnelandse sake ingegryp het en met die leiers van die groep onderhandel het. “Volgens dié vergadering sal die griewe van die Suid-Afrikaanse handelaars aan die departement van handel en nywerheid voorgehou word om die kwessie aan te roer met die Zimbabwiese owerhede,” het hy verduidelik. Memela het gesê die SAID bedank die Suid-Afrikaanse beamptes dat die saak so vinnig opgelos is.